Številka: 56101-1/2025 UN/3

Datum: 5. 3. 2025

V skladu s 17. členom Zakona o ratifikaciji Evropske listine o regionalnih ali manjšinskih jezikih (Uradni list RS – Mednarodne pogodbe, št. [69/00](https://www.uradni-list.si/glasilo-uradni-list-rs/vsebina/2000-02-0084), [44/07](https://www.uradni-list.si/glasilo-uradni-list-rs/vsebina/2007-02-0055) in [49/14](https://www.uradni-list.si/glasilo-uradni-list-rs/vsebina/2014-02-0037)), Odločitvijo ministrov iz leta 1997 glede postopkov imenovanja članov v Odbor strokovnjakov in na podlagi poziva Sveta Evrope za nominacijo kandidatk oziroma kandidatov za članstvo v Odbor strokovnjakov, z dne 21. 11. 2024, Urad Vlade RS za narodnosti objavlja

**J A V N I P O Z I V**

za izkaz interesa za članico/člana v Odbor strokovnjakov Evropske listine o regionalnih ali manjšinskih jezikih (v nadaljevanju ELRMJ) iz Republike Slovenije.

1. SPLOŠNO

Republika Slovenija je ELRMJ podpisala 3. julija 1997 in ratificirala 19. julija 2000. Ob deponiranju ratifikacijskih listin je Slovenija izjavila, da sta na ozemlju Republike Slovenije regionalna ali manjšinska jezika italijanski in madžarski. Prav tako je bilo sporočeno, da se bodo določbe od prvega do četrtega odstavka 7. člena ELRMJ smiselno uporabljale za romski jezik.

V Odboru strokovnjakov ima vsaka država članica enega člana, ki ga imenuje Odbor ministrov s seznama najbolj neoporečnih in priznanih strokovnjakov s področja zadev, ki jih ureja listina in ki jih predlagajo posamezne članice. Država članica Odboru ministrov posreduje seznam treh kandidatov z zahtevanimi kvalifikacijami in integriteto (s poudarkom na uravnoteženi zastopanosti spolov).

V skladu s sprejetimi pravili Odbor strokovnjakov obravnava poročila držav ter informacije iz dodatno pridobljenih virov. Po prvi obravnavi pripravi vprašalnik za posamezno državo članico s prošnjo za dodatna pojasnila o posameznih področjih uresničevanja listine. Odbor strokovnjakov preverja uresničevanje listine tudi z obiskom posameznih držav, v katerih delujejo državni organi, predstavniki manjšin in nevladne organizacije. Na podlagi opravljenega dela in zbranega gradiva Odbor strokovnjakov pripravi poročilo za Odbor ministrov in predlaga konkretna priporočila za vsako posamezno državo članico.

1. POGOJI

Kandidatke/kandidati morajo izpolnjevati naslednje posebne pogoje:

* so osebe z visokimi moralnimi vrednotami;
* imajo priznane kompetence na področju regionalnih ali manjšinskih jezikov oziroma imajo ustrezne strokovne izkušnje na področjih, ki jih obravnava konvencija,
* delujejo neodvisno in nepristransko,
* so razpoložljivi za učinkovito opravljanje dolžnosti in nalog (trikrat letna udeležba na sestankih v Strasburgu, priprava poročil in drugih dokumentov za posamezne države članice, ki jih pripravi in sprejme Odbor strokovnjakov,
* se udeležujejo obiskov posameznih držav (stroške krije Svet Evrope).

Poleg posebnih pogojev morajo kandidati/kandidatke izpolnjevati splošne pogoje:

* aktivno znanje vsaj enega uradnega jezika Sveta Evrope - angleškega ali francoskega (pasivno znanje drugega jezika je zaželeno),
* dobro poznavanje pravnih in zakonskih določb s področja, ki jih ureja listina,
* državljanstvo Republike Slovenije.

1. PRIJAVE

Prijava mora vsebovati:

* življenjepis v angleščini, ki ne sme presegati 4. strani (curriculum vitae - Obrazec 1 v prilogi),
* pisno izjavo o izpolnjevanju pogojev,
* pisno izjavo o poklicnih kvalifikacijah,
* pisna izjava o aktivnostih in delu na mednarodni ravni,
* pisno izjavo o izobrazbi ali akademski naslov,
* pisno izjavo o publikacijah ali drugem delu,
* pisno izjavo o računalniških veščinah,
* pisno izjavo o morebitnih nasprotjih interesov,
* pisno izjavo o znanju jezikov.

Zainteresirane/i kandidatke/kandidati lahko prijavo, z naslovom zadeve »Javni poziv – ELRMJ« oddajo na elektronski naslov [gp.un@gov.si](mailto:gp.un@gov.si), **do vključno 20. marca 2025 do 12.00 ure**.

1. DODATNE INFORMACIJE

Republika Slovenija bo Odboru ministrov posredovala seznam treh kandidatov z zahtevanimi kvalifikacijami in integriteto V skladu s pozivom Sveta Evrope bo pri nominaciji kandidatke/kandidata za članstvo v Odbor strokovnjakov, upoštevana uravnotežena zastopanost spolov.

Javni poziv nima značaja javnega razpisa ali natečaja po delovnopravni zakonodaji, temveč ima značaj priprave seznama kompetentnih oseb za odločanje na Odboru ministrov, zato ni možnosti vlaganja pravnih sredstev.

Volitve desetih članic/članov Odbora strokovnjakov bodo potekale na sestanku Odbora ministrov maja 2025 v Strasbourgu. Izbrana/i kandidatka/kandidat bo v Odbor strokovnjakov imenovan/a za šest let.

Obvestilo o končanem izbirnem postopku bo objavljeno na spletni strani Urada Vlade Republike Slovenije za narodnosti [Urad vlade za narodnosti | GOV.SI](https://www.gov.si/drzavni-organi/vladne-sluzbe/urad-vlade-za-narodnosti/) .

Kontaktna oseba za dodatne informacije o javnem pozivu je mag. Stanko Baluh, [stane.baluh@gov.si](mailto:stane.baluh@gov.si)

Urad Vlade RS za narodnosti